
ЗэуэкIэ зэхэт
«Колизей» спорт-холлым адыгэ щIалэхэм зыщаIэт
Грознэ къалэм дэт «Колизей» спорт-холлым щекIуэкIащ WFCA-41 зэуэкIэ зэхэтымкIэ дунейпсо зэпеуэ. Абы хъарзынэу зыкъыщагъэлъэгъуащ Бакъ Алимрэ Унэж Аслъэнрэ.
Налшык щыIэ «Гладиатор» спорт клубым и гъэсэн Бакъ Алим финалым къыщыпэщIэхуа Хункерханов Кемран хэгъэрейхэм ящыщт икIи зэхьэзэхуэм кIэлъыплъхэм я нэхъыбэр, дауи, зыдэщIыр арат. Абы щхьэкIэ къэмынэу Алим зэуэзэпсу зыкъызэкъуихащ икIи секунд 20-м къриубыдэу и хьэрхуэрэгъур нокаутым игъэкIуащ.
Унэж Аслъэни къыпэщIэтар шэшэн спортсменщ. Абыи къигъэдзыхакъым адыгэ щIалэр. Аслъэн псоми наIуэ ящищIащ Налшык и «Гладиатор» клубым и гъэсэныр Грознэм и «Ахъматым» и лIыкIуэм зэрефIэкIыр икIи Исаев Магомед-Салахь хигъащIэри, саугъэт нэхъыщхьэр зыIэригъэхьащ.
Къаудыгъу Заур.
Дзюдо
Муса и зэфIэкIыр Тайваным щегъэлъагъуэ
Тайваным и Тайбэй къалэм щокIуэкI XXIX Дунейпсо гъэмахуэ Универсиадэ. Абы жэз медалыр дзюдомкIэ зэхьэзэхуэм къыщихьащ ди лъахэгъу Туменов Муса.
Финал цIыкIум Туменовыр ефIэкIащ Къэзахъстаным щыщ Оразбаев Адил. Ар хэтащ нэхъ хьэлъэ дыдэхэми я зэпеуэм.
Фигу къэдгъэкIыжынщи, XXIX Дунейпсо гъэмахуэ Универсиадэр щыщхьэуIум и 19-м щыщIэдзауэ Тайваным щокIуэкI. Абы хэтщ спортсмен минитIрэ щитхум щIигъу.
Темыр Дисанэ.
